Azərbaycan Respublikası

|  |  |
| --- | --- |
|  | Naxçıvan Muxtar Respublikası ədliyyə naziri vəzifələrini müvəqqəti icra edən, nazir müavininin 29 dekabr 2024-cü il tarixli 11-T nömrəli əmri ilə təsdiq edilmişdir.Əlavə 2 |

**Naxçıvan Muxtar Respublikası Ədliyyə Nazirliyinin**

**Məhkəmə Ekspertizası Mərkəzi haqqında**

**Ə S A S N A M Ə**

**1.Ümumi müddəalar**

1. Naxçıvan Muxtar Respublikası Ədliyyə Nazirliyinin Məhkəmə Ekspertizası Mərkəzi (bundan sonra - Mərkəz) Naxçıvan Muxtar Respublikası Ədliyyə Nazirliyinin (bundan sonra - Nazirlik) idarə səlahiyyətli müstəqil struktur qurumudur.

2. Mərkəz öz fəaliyyətində Azərbaycan Respublikasının və Naxçıvan Muxtar Respublikasının konstitusiyalarını, Azərbaycan Respublikasının tərəfdar çıxdığı beynəlxalq müqavilələri, Azərbaycan Respublikasının Cinayət-Prosessual və Mülki-Prosessual məcəllələrini, «Məhkəmə ekspertizası fəaliyyəti haqqında» və «Ədliyyə orqanlarında qulluq keçmə haqqında» Azərbaycan Respublikasının qanunlarını, Azərbaycan Respublikasının digər normativ hüquqi aktlarını, Naxçıvan Muxtar Respublikası Ədliyyə Nazirliyi haqqında əsasnaməni, həmçinin Azərbaycan Respublikası Ədliyyə Nazirliyi və Naxçıvan Muxtar Respublikasının Ədliyyə Nazirliyinin (bundan sonra – Nazirlik) kollegiyalarının qərarlarını, əmrlərini və sərəncamlarını, «Məhkəmə ekspertizası mərkəzinin ekspertlərinə ixtisas dərəcələrinin verilməsi Qaydası»nı, habelə bu Əsasnaməni rəhbər tutur.

3. Mərkəz fəaliyyətini Nazirliyin sisteminə daxil olan qurumlarla və digər dövlət orqanları ilə əlaqəli həyata keçirir.

4. Mərkəzin fəaliyyəti insan və vətəndaş hüquqlarının və azadlıqlarının qorunması, qanunçuluğun təmin edilməsi, ekspertlərin müstəqilliyi, elm və texnikanın müasir nailiyyətlərindən istifadə edilməklə həyata keçirilən tədqiqatların obyektivliyi, hərtərəfliliyi və tamlığı prinsiplərinə əsaslanır.

5. Mərkəz sərəncamında olan dövlət əmlakına, üzərində Dövlət gerbinin təsviri və öz adı həkk olunmuş möhürə, digər möhürlərə, müvafiq ştamplara və blanka malikdir.

6. Mərkəzin saxlanılma xərcləri və fəaliyyəti dövlət büdcəsində Nazirlik üçün ayrılmış vəsaitlər və qanunvericilikdə nəzərdə tutulan digər mənbələr hesabına maliyyələşdirilir.

7. Mərkəz Azərbaycan Respublikası Ədliyyə Nazirliyinin müvafiq tapşırıqlarında nəzərdə tutulmuş hallar istisna olmaqla, Naxçıvan Muxtar Respublikasında yerləşən məhkəmələrin, hüquq mühafizə orqanlarının, təhqiqat və istintaq orqanlarının icraatlarında olan işlər üzrə həmin orqanların qərarları (qərardadları) üzrə və ya mübahisənin aidiyyəti Muxtar Respublika ərazisində yerləşən həmin orqanlara aid olduqda məhkəmə ekspertizasının sifariş edilməsi barədə müqavilələr üzrə tədqiqatlar aparır.

8. Mərkəz Naxçıvan şəhərində yerləşir.

**2. Mərkəzin fəaliyyət istiqamətləri**

2.1. Mərkəzin fəaliyyət istiqamətləri aşağıdakılardır:

2.1.1. məhkəmə ekspertizalarını keçirir və tədqiqatlar aparır;

2.2.2.ekspert tədqiqatının yeni metod və metodikalarını hazırlayır və təkmilləşdirir;

2.2.3. məhkəmə və hüquq mühafizə orqanlarına elmi-metodik kömək göstərir;

2.2.4. ekspert profilaktikasını həyata keçirir;

2.2.5. qanunvericiliklə müəyyən edilmiş digər istiqamətlərdə fəaliyyət göstərir.

**3. Mərkəzin vəzifələri**

3.1. Mərkəz bu Əsasnamə ilə müəyyən edilmiş fəaliyyət istiqamətlərinə uyğun olaraq aşağıdakı vəzifələri yerinə yetirir:

3.1.1. məhkəmə ekspertizalarını keçirmək və rəylər vermək;

3.1.2. qanunvericiliyə uyğun olaraq tədqiqatlar aparmaq və arayışlar vermək;

3.1.3. məhkəmə ekspertizası, kriminalistika, kriminologiya və hüququn digər aidiyyəti sahələrində tədqiqat işlərini aparmaq;

3.1.4. məhkəmə ekspertizalarının təyini, aparılması və ekspert rəylərinin qiymətləndirilməsi ilə bağlı məhkəmə və hüquq mühafizə orqanlarına elmi-metodik kömək göstərmək, metodiki vəsaitlər hazırlamaq;

3.1.5. cinayətlərin səbəblərinin, baş verməsinə kömək etmiş şəraitin aşkar olunması və onların qarşısının alınması sahəsində kriminoloji tədqiqatlar aparmaq, ekspert profilaktikasını həyata keçirmək;

3.1.6. hüquqi maarifləndirmə işinin aparılmasında iştirak etmək,

3.1.7. məhkəmə ekspertizası sahəsində beynəlxalq təcrübəni öyrənmək, onun tətbiqi ilə bağlı müvafiq təkliflər vermək, habelə bu təcrübə nəzərə alınmaqla, məhkəmə ekspertizası sahəsində elmi-texniki nailiyyətlərin tətbiq olunmasını təmin etmək;

3.1.8. mülki müdafiə və yanğın təhlükəsizliyi ilə bağlı işi təşkil etmək, məhkəmə ekspertizası ilə bağlı texniki təhlükəsizlik tədbirlərini həyata keçirmək;

3.1.9. ekspertlərin peşə və hüquqi hazırlığının artırılmasını təşkil etmək, onları müvafiq kurs və treninqlərə cəlb etmək, ezam olunması ilə bağlı nazirlik qarşısında vəsatət qaldırmaq;

3.1.10. məhkəmə ekspertizasının aparılması ilə bağlı məlumatların, o cümlədən dövlət sirrinin qorunması üçün zəruri tədbirlər görmək;

3.1.11. məhkəmə ekspertizası sahəsində arxiv işini təşkil etmək, arxiv sənədlərinin müəyyən olunmuş qaydada saxlanılması və mühafizəsini təmin etmək;

3.1.12. yeni informasiya və kommunikasiya texnologiyalarını tətbiq etmək;

3.1.13. məhkəmə ekspertizası sahəsində kadr hazırlığını təmin etmək məqsədilə müvafiq ixtisaslaşdırma aparılması barədə təklif vermək, məhkəmə eksperti kadrlarının və mütəxəssislərin peşə hazırlığını mütəmadi yoxlamaq və zəruri tədbirlər görmək;

3.1.14. işçilərin əmək funksiyalarını icra etmələrinə nəzarəti həyata keçirmək;

3.1.15. vətəndaşların təklif, ərizə və şikayətlərinə baxılmasını və onların qəbulunu təmin etmək;

3.1.16. işçilərin sosial müdafiəsi üzrə tədbirlər görmək;

3.1.17. məhkəmə ekspertizası fəaliyyəti ilə bağlı statistik hesabatları toplamaq, ümumiləşdirmək və təhlil etmək, fəaliyyət istiqamətləri üzrə dövri və digər hesabatları hazırlamaq və aidiyyəti üzrə təqdim etmək;

3.1.18. Mərkəzə ayrılan büdcə və qanunvericiliklə nəzərdə tutulmuş digər maliyyə vəsaitlərindən təyinatı üzrə səmərəli istifadə olunmasını təmin etmək;

 3.1.19. fəaliyyəti ilə bağlı kitabxana işini təşkil etmək;

 3.1.20.məhkəmə ekspertizası idarəsi kimi məhkəmə ekspertizası fəaliyyəti haqqında qanunvericiliklə və digər normativ hüquqi aktlarla müəyyən edilmiş vəzifələri yerinə yetirmək;

 3.1.21. fəaliyyət istiqamətlərinə uyğun olaraq qanunvericiliklə nəzərdə tutulmuş digər vəzifələri yerinə yetirmək.

**4. Mərkəzin hüquqları**

4.1. Mərkəz öz vəzifələrini həyata keçirmək üçün aşağıdakı hüquqlara malikdir:

4.1.1. məhkəmə ekspertizası, kriminalistika, kriminologiya və hüququn digər aidiyyəti sahələrində aparılmış elmi-tədqiqat işlərinin nəticələrini ekspert təcrübəsində tətbiq etmək;

4.1.2. məhkəmə və hüquq mühafizə orqanlarına kömək məqsədi ilə məhkəmə ekspertizasına dair metodik tövsiyələr vermək;

4.1.3. məhkəmə eksperti kadrlarının və mütəxəssislərin hazırlanması, onların ixtisaslarının artırılması üçün tədbirlər görmək, elmi dərəcələr almaq üçün mütəxəssislərin təhsil almasına köməklik göstərmək;

4.1.4. səlahiyyətləri daxilində xarici dövlətlərin müvafiq təcrübəsini öyrənmək;

4.1.5. ekspert praktikasını təhlil etmək, ümumiləşdirmələr aparmaq, tövsiyə və təkliflər vermək;

4.1.6. məhkəmə ekspertizasının aktual problemləri üzrə elmi-praktiki tədbirlər keçirmək;

4.1.7. müstəqil ekspertləri və mütəxəssisləri qanunvericiliklə müəyyən edilmiş qaydada öz fəaliyyətinə cəlb etmək;

4.1.8. məhkəmə ekspertizasının aparılması üçün zərurət yarandıqda, mülkiyyət formasından asılı olmayaraq idarə, təşkilat və müəssisələrdən qanunvericilikdə nəzərdə tutulan qaydada etalon nümunələr və məlumatlar əldə etmək;

4.1.9. müəyyən edilmiş qaydada işçiləri ezamiyyətə göndərilməsi ilə bağlı nazirlik qarşısında vəsatət qaldırmaq;

4.1.10. məhkəmə ekspertizası orqanlarının fəaliyyətini tənzimləyən normativ hüquqi aktların yeni qəbul olunmuş qanunvericiliyə uyğunlaşdırılması barədə təkliflərin hazırlanmasında iştirak etmək ;

4.1.11. statistik hesabat formalarının təkmilləşdirilməsinə dair təkliflər vermək;

4.1.12. verilmiş səlahiyyət daxilində ədliyyə orqanlarında qulluq keçmə barədə qanunvericiliyə müvafiq olaraq kadr işini həyata keçirmək;

4.1.13. Nazirliyin sisteminə daxil olan qurumlara, digər dövlət orqanlarına və təşkilatlara sorğular vermək, onlardan məlumatlar almaq;

4.1.14. verilmiş səlahiyyət daxilində və qanunvericiliklə müəyyən edilmiş qaydada sərəncamında olan dövlət əmlakı barəsində hüquqları həyata keçirmək;

4.1.15. fəaliyyət istiqamətlərinə uyğun rəylər vermək, təhlillər və ümumiləşdirmələr aparmaq və müvafiq təkliflər vermək;

4.1.16. fəaliyyət istiqamətlərinə uyğun olaraq həyata keçirilən işin təkmilləşdirilməsinə dair təkliflər vermək;

4.1.17. işçilərin əmək şəraitinin, maddi təminatının və sosial-məişət xidmətinin yaxşılaşdırılması barədə təkliflər vermək;

4.1.18. məhkəmə ekspertizası idarəsi kimi məhkəmə ekspertizası fəaliyyəti haqqında qanunvericiliklə və digər normativ hüquqi aktlarla müəyyən edilmiş hüquqları həyata keçirmək;

4.1.19. vəzifələrinin icrası ilə əlaqədar digər hüquqları həyata keçirmək.

**5. Mərkəzin fəaliyyətinin təşkili**

5.1. Mərkəzin işçilərinin ümumi say tərkibini Naxçıvan Muxtar Respublikası Ali Məclisinin sədri tərəfindən, strukturu isə Naxçıvan Muxtar Respublikası Ədliyyə Nazirliyi tərəfindən təsdiq olunur.

5.2. Mərkəzə Naxçıvan Muxtar Respublikasının ədliyyə naziri tərəfindən vəzifəyə təyin və vəzifədən azad edilən rəis rəhbərlik edir. Rəis Mərkəzə həvalə edilmiş vəzifələrin yerinə yetirilməsi və hüquqların həyata keçirilməsi üçün şəxsən məsuliyyət daşıyır.

5.3. Mərkəzin rəisinin Naxçıvan Muxtar Respublikasının ədliyyə naziri tərəfindən vəzifəyə təyin və vəzifədən azad edilən müavini vardır. Mərkəzin rəis müavini ona həvalə edilmiş vəzifələri yerinə yetirir və bunun üçün şəxsən məsuliyyət daşıyır.

5.4. Mərkəzin rəis müavini və işçiləri öz funksiyalarını vəzifə və iş bölgüsünə əsasən yerinə yetirirlər.

5.5. Mərkəz işini fəaliyyət istiqamətləri, habelə Nazirliyin və Mərkəzin iş planları əsasında həyata keçirir.

5.6. Mərkəzdə işin təşkili və vəziyyəti, iş planlarında nəzərdə tutulmuş tədbirlərin yerinə yetirilməsi və qarşıda duran vəzifələrlə əlaqədar məsələlər mütəmadi olaraq mərkəzin rəhbərliyi yanında müzakirə edilir.

5.7. Mərkəzin rəisi:

5.7.1 Mərkəzin işini təşkil edir və onun fəaliyyətinə rəhbərliyi həyata keçirir;

5.7.2. müavini və işçilər arasında vəzifə və iş bölgüsü aparır;

5.7.3. işçilər tərəfindən vəzifələrinin yerinə yetirilməsinə, icra və əmək intizamına nəzarət edir;

5.7.4. məhkəmə ekspertləri tərəfindən qanunvericiliklə müəyyən edilmiş vəzifələrin yerinə yetirilməsini, hüquqların həyata keçirilməsini və məhdudiyyətlərə riayət edilməsini təmin edir;

5.7.5. ekspertin müstəqilliyi prinsipinə əməl olunmaqla aparılan tədqiqatların tamlığı və keyfiyyəti üzərində nəzarəti təmin edir;

5.7.6. ekspert təcrübəsinin ümumiləşdirilməsini və təhlilini təmin edir;

5.7.7. statistik və digər hesabatları, habelə Mərkəzin iş planını təsdiq edir, onun vaxtında və keyfiyyətli icrasına nəzarəti həyata keçirir;

5.7.8. fəaliyyəti ilə bağlı məsələlərin Nazirliyin kollegiyasının müzakirəsinə çıxarılması üçün təşəbbüs göstərir, bu məsələlərin kollegiyanın müzakirəsinə hazırlanmasını təmin edir;

5.7.9. Nazirliyin iş planında və kollegiyasının qərarlarında, Nazirlik üzrə əmr və sərəncamlarda nəzərdə tutulmuş aidiyyəti tədbirlərin yerinə yetirilməsini təmin edir;

5.7.10. Mərkəzin fəaliyyətinin təkmilləşdirilməsi sahəsində tədbirlər görür, bu barədə təkliflər verir;

5.7.11**.** verilmiş səlahiyyət daxilində kadr işinin həyata keçirilməsi ilə bağlı tədbirlər görür;

5.7.12. Mərkəzdə işçilərin vəzifəyə təyin və vəzifədən azad edilməsi, həvəsləndirilməsi, onlara xüsusi rütbə və dövlət qulluğunun ixtisas dərəcəsinin verilməsi, ekspert ixtisası və ekspert ixtisas dərəcələrinin verilməsi, aşağı salınması və ya ləğvi, intizam tənbeh tədbirlərinin tətbiq olunması, habelə işçilərin vəzifədən kənarlaşdırılması ilə bağlı təkliflər verir;

5.7.13. səlahiyyətləri daxilində icrası məcburi olan əmr, sərəncam və yazılı göstərişlər verir;

5.7.14. Mərkəzin fəaliyyətini Nazirliyin sisteminə daxil olan qurumlarla əlaqələndirir;

5.7.15. kargüzarlıq və arxiv işinin aparılmasını, dövlət sirrinin qorunmasını və məxfilik rejiminə riayət olunmasını təmin edir;

5.7.16. vətəndaşları qəbul edir, Mərkəzdə vətəndaşların qəbulu və müraciətlərinə baxılmasını təmin edir;

5.7.17.səlahiyyətlərinin bir hissəsinin həyata keçirilməsini müavininə tapşırır;

5.7.18. müəyyən edilmiş struktur, əmək haqqı fondu və işçilərin say həddi daxilində ştat cədvəlinə və ayrılmış büdcə təxsisatı çərçivəsində xərclər smetasına dair təkliflər verir;

5.7.19. mərkəzin sərəncamında olan əmlakın təyinatı üzrə və səmərəli istifadəsinə nəzarət edir, qanunvericiliklə müəyyən edilmiş qaydada dövlət satınalmalarının həyata keçirilməsi üçün təkliflər verir;

5.7.20. mülki müdafiə və yanğın təhlükəsizliyi ilə bağlı işi təşkil edir, məhkəmə ekspertizası ilə əlaqədar texniki təhlükəsizlik tədbirlərinə nəzarət edir;

5.7.21. səlahiyyətləri daxilində digər məsələləri həll edir;

5.7.22.xidməti fəaliyyətlə bağlı Nazirliyin rəhbərliyinin tapşırıqlarını yerinə yetirir.

6. Mərkəzin rəis müavini:

6.1. vəzifə bölgüsü ilə ona həvalə edilmiş xidmət sahələrinin fəaliyyətinə görə məsuliyyət daşıyır;

6.2. müvafiq xidmət sahələrinin fəaliyyətinə, habelə Mərkəzin işçilərinin icraatında olan sənədlərin düzgün və vaxtında icra olunmasına nəzarət edir;

6.3. həvalə edilmiş xidmət sahələri üzrə fəaliyyətin təkmilləşdirilməsi məqsədilə Mərkəzin rəisinə təkliflər verir;

6.4. Mərkəzin rəisi vəzifəsini icra edə bilmədikdə Naxçıvan Muxtar Respublikasının ədliyyə nazirinin tapşırığına əsasən onun vəzifələrini yerinə yetirir;

6.5. peşə hazırlığının yüksədilməsi məqsədilə qanunvericiliyi, məhkəmə ekspertizası və kriminalistikanın yeni nailiyyətlərini daim öyrənir, işgüzar və peşə keyfiyyətlərinin yüksəldilməsinə çalışır;

6.6. xidməti fəaliyyətlə bağlı Nazirliyin rəhbərliyinin və Mərkəzin rəisinin tapşırıqlarını yerinə yetirir.

7.Məhkəmə ekspertizasını aparan bölmələr Mərkəzin fəaliyyət istiqamətləri üzrə vəzifələri həyata keçirirlər.

7.1. Məhkəmə ekspertizasını keçirən bölmələrdə böyük ekspert, aparıcı ekspert və ekspert Mərkəzin fəaliyyət istiqamətlərinə uyğun olaraq, vəzifə və iş bölgüsünə əsasən aşağıdakı işləri icra edir:

7.1.1.məhkəmə ekspert ixtisasının verildiyi məhkəmə ekspertizası növü üzrə tədqiqatlar apararaq qanunuvericiliklə nəzərdə tutulmuş vəzifələri yerinə yetirir;

7.1.2**.** cinayətlərin baş verməsinə kömək etmiş səbəb və şəraitin aşkar edilib onların aradan qaldırılması sahəsində ekspert profilaktikasını həyata keçirir;

7.1.3.ekspertizanın təyini və tədqiqat obyektlərinin göndərilməsinə dair məhkəmə və hüquq-mühafizə orqanlarına metodiki kömək göstərir;

7.1.4.ekspert təcrübəsinin təhlili əsasında ümumiləşdirmələr aparır, metodik və profilaktik tövsiyələr hazırlayır;

7.1.5**.** hüquqi maarifləndirmə işinin aparılmasında iştirak edir;

7.1.6.məhkəmə ekspertizasının aktual problemləri üzrə elmi-praktiki tədbirlərdə iştirak edir;

7.1.7.elmi-tədqiqat işlərinin nəticələrini elmi əsərlər məcmuələrində və digər hüquq ədəbiyyatı nəşrlərində çap etdirir;

7.1.8. peşə hazırlığının yüksəldilməsi məqsədilə qanunvericiliyi, məhkəmə ekspertizası və kriminalistikanın yeni nailiyyətlərini daim öyrənir, işgüzar və peşə keyfiyyətlərinin yüksəldilməsinə çalışır, əmək və icra intizamına əməl edir, vəzifələrinin vaxtında və düzgün icra edilməsinə görə məsuliyyət daşıyır;

7.1.9.xidməti fəaliyyətlə bağlı Mərkəzin rəhbərliyinin digər tapşırıqlarını yerinə yetirir.

8**.** İnsan resursları və sənədlərlə iş üzrə:

8.1**.** kargüzarlıq və arxiv işinin qanunvericiliyə müvafiq aparılmasını təmin edir;

8.2.məhkəmə ekspertizasının aparılması ilə bağlı məlumatların, o cümlədən dövlət sirrinin mühafizəsinin təmin olunmasına nəzarəti həyata keçirir;

8.3.işçilərin məzuniyyət əmrlərinin hazırlanması və xidməti ezamiyyələrlə bağlı təkliflər verir;

8.4.fəaliyyət istiqamətlərinə uyğun olaraq, digər vəzifələri həyata keçirir.